### Resume

Initiativsag fremsat af Frida Søndergaard på vegne af SF og Laust Mortensen på vegne Socialdemokratiet med forslag om genåbning af budget 2024.

### Sagsfremstilling

I henhold til Kommunestyrelseslovens § 11 samt § 3 i forretningsordenen for Vejle Byråd fremsender Frida Søndergaard (F) og Laust Mortensen (A) på vegne af SF og Socialdemokratiets grupper i Byrådet følgende forslag til optagelse på Byrådets dagsorden for mødet den 13. december 2023:

"Socialdemokratiet og SF står uden for budgetforliget for 2024.

Vi ønskede at hæve det generelle serviceniveau, og det var der ikke flertal for, hvilket vi naturligvis må acceptere. Pengene var til stede, rammerne kunne vi have fået udvidet, men den politiske vilje manglede. Man mente godt at Vejle Kommune kunne drives endnu mere effektivt eller billigt, om man vil.

Men der er sket noget med forligskredsen, siden man underskrev budgettet. Der er vel nærmest tale om et klarsyn.

Budgettet, som er underlagt “Budget i Balance” strategien, balancerer ikke, hvilket efterfølgende er blevet meget tydeligt, efterhånden som spareforslagene rammer.

* Der opbygges gæld i fagudvalgene, som skal håndteres som gældeftergivelse.
* Der accepteres rammeoverskridelser, allerede inden budgetåret er begyndt.
* Der opereres med tillægsbevillinger, selvom det er i strid med principperne
* Der disponeres med endnu ikke realiserede overskud i 2023, til afdækning af budgetubalancer i 2024

Men værst af alt: Der er meldt temmelig omfattende sparekataloger ud, som ingen i forligskredsen tilsyneladende havde set komme, og som man dybest set ikke ønsker.

Socialdemokratiet og SF er indforstået med at vores alternative budget ikke har mulighed for at opnå flertal. Men vi ønsker oprigtigt at strække hånden frem. Lad os genåbne budgetforhandlingerne. Det må være muligt at nå til enighed om et budget i balance. Et robust budget der ser fremad, et budget hvor besparelserne kan rulles tilbage.

Vi ønsker indflydelse og er meget klar til at tage ansvaret."

### Laust Mortensen (A) og Frida Søndergaard (F) indstiller,

|  |  |
| --- | --- |
| at | borgmesteren hurtigst muligt indkalder alle byrådets partier til fornyede budgetforhandlinger for budget 2024-27. |
| at | budget 2024-27 bliver et budget i balance. |

### Beslutning

Behandlingen af punktet blev udsat på begæring af Laust Mortensen og Frida Søndergaard i medfør af forretningsordenens § 16.

Fraværende: August Overgaard. I stedet mødte Gorm Nielsen.